b'\n_START_ARTICLE_\nStasys Povilaitis (1947)\n_START_SECTION_\nBiografija\n_START_PARAGRAPH_\n1954\xe2\x80\x931961\xc2\xa0m. mok\xc4\x97si Kauno 4-ojoje vidurin\xc4\x97je mokykloje bei specialiojoje muzikos mokykloje, kurioje lank\xc4\x97 smuiko ir obojaus pamokas, dainavo Kauno radiofono berniuk\xc5\xb3 chore. 1961\xc2\xa0m. i\xc5\xa1vyko \xc4\xaf Palang\xc4\x85, baig\xc4\x97 a\xc5\xa1tuonmet\xc4\x99 mokykl\xc4\x85. Mokslus t\xc4\x99s\xc4\x97 vakarin\xc4\x97je mokykloje. Su vienmin\xc4\x8diais buvo sub\xc5\xabr\xc4\x99s jaunimo estrados ansambl\xc4\xaf. 1962\xe2\x80\x931965\xc2\xa0m. Palangos statybos valdybos darbininkas. 1965\xe2\x80\x931976\xc2\xa0m. Vilniaus universitete studijavo \xc5\xbeurnalistik\xc4\x85. Prie\xc5\xa1 pat studijas j\xc4\xaf pasteb\xc4\x97jo kompozitorius Mikas Vaitkevi\xc4\x8dius ir pakviet\xc4\x97 dainuoti ansamblyje \xe2\x80\x9eRitmas\xe2\x80\x9c, kuris koncertavo naktiniame bare \xe2\x80\x9eDainava\xe2\x80\x9c._NEWLINE_1970\xc2\xa0m. tapo LSSR filharmonijos ansamblio \xe2\x80\x9eNemuno \xc5\xbeiburiai\xe2\x80\x9c solistu. Su \xc5\xa1iuo ansambliu dainininkas apkeliavo vis\xc4\x85 Soviet\xc5\xb3 S\xc4\x85jung\xc4\x85. 1973\xc2\xa0m. i\xc5\xa1irus \xe2\x80\x9eNemuno \xc5\xbeiburiams\xe2\x80\x9c prisijung\xc4\x97 prie ansamblio \xe2\x80\x9eNerija\xe2\x80\x9c ir netrukus sulauk\xc4\x97 mil\xc5\xbeini\xc5\xa1ko populiarumo. 1976\xc2\xa0m. vienerius metus koncertavo su Miko Surau\xc4\x8diaus ansambliu. 1984\xe2\x80\x931987\xc2\xa0m. Vilniaus estradini\xc5\xb3 ansambli\xc5\xb3 ir orkestr\xc5\xb3 susivienijimo artistas, dalyvavo vie\xc5\xa1bu\xc4\x8dio \xe2\x80\x9eLietuva\xe2\x80\x9c varjet\xc4\x97 programose. Nuo 1987\xc2\xa0m. koncertin\xc4\x97s organizacijos \xe2\x80\x9eTonas\xe2\x80\x9c estrados artistas, reng\xc4\x97 autorines programas, koncertavo Lietuvoje bei u\xc5\xbesienyje. _NEWLINE_Televizin\xc4\x97 veikla: 2010\xc2\xa0m.\xc2\xa0\xe2\x80\x93 TV3 muzikin\xc4\x97s laidos \xe2\x80\x9e\xc5\xa0eim\xc5\xb3 dainos\xe2\x80\x9c komisijos pirmininkas._NEWLINE_2012 metais Stasys Povilaitis patyr\xc4\x97 pirm\xc4\x85sias rimtesnes sveikatos problemas. Paskutinius trejus metus S. Povilaitis praleido daugiausia atsiriboj\xc4\x99s nuo scenos. Paskutinis S. Povilai\xc4\x8dio vie\xc5\xa1as pasirodymas\xc2\xa0\xe2\x80\x93 2015\xc2\xa0m. liepos 6 d., kai jis drauge su Algirdu Kau\xc5\xa1p\xc4\x97du bei kitais atliko tauti\xc5\xa1k\xc4\x85 giesm\xc4\x99 ant Palangos tilto akcijoje \xe2\x80\x9eTauti\xc5\xa1ka giesm\xc4\x97 aplink pasaul\xc4\xaf\xe2\x80\x9c._NEWLINE_S. Povilaitis mir\xc4\x97 2015\xc2\xa0m. spalio 6-osios ryte, v\xc4\x97liau buvo patvirtinta, kad mirties prie\xc5\xbeastis\xc2\xa0\xe2\x80\x93 plau\xc4\x8di\xc5\xb3 v\xc4\x97\xc5\xbeys, kuriuo dainininkas, \xc4\xaftariama, sirgo trejus metus. S. Povilai\xc4\x8dio valia, urna su kremuotais palaikais palaidota Palangos miesto kapin\xc4\x97se.'